Ma se hartroerende brief ná vierjarige aan kanker sterf | Maroela Media
Nolan en Ruth (Foto: Facebook)
Só het Ruth Scully, ŉ ma van Leonardtown in Maryland, VSA, haar smart op Facebook verwoord twee maande nadat haar vierjarige seuntjie in Februarie aan kanker oorlede is.
Scully se seun, Nolan, is in November 2015 met rhabdomyo-sarkoom gediagnoseer. Dié soort kanker groei in sagte skeletweefsel asook sagte weefsel soos spiere en vet en is besonder aggressief. Pasiënte ervaar dikwels erge hoofpyne en moegheid. Sodra die kanker versprei het, staan die pasiënt volgens kenners ŉ 25% kans op oorlewing.
Hoewel Nolan talle chemo-behandelings ontvang het en uiteindelik net sieker geword het, is hy 15 maande ná die diagnose dood.
In dié Facebook-inskrywing wat meer as ŉ miljoen keer ge-“like” is en meer as ŉ half miljoen keer gedeel is, skryf Scully oor die laaste oomblikke saam met haar seun.
Sy skryf dat dokters klein Nolan nie meer lank gegee het om te leef nie en dat die gesin derhalwe die meeste van hul tyd tuis deurgebring het. “Die aand voor sy dood het ons die hele dag na YouTube-video’s gekyk en speletjies gespeel. Hy het verduidelik hoe hy sy begrafnis wou hê en wie die kis moes dra. Hy wou onthou word as ŉ polisieman – die beroep wat hy eendag wou beoefen.
“Dit was omstreeks 21:00 op 4 Februarie. Ons het pas klaar gesels toe ek wou opstaan om vinnig te gaan stort. Ek mag hom nie vir ŉ oomblik alleen gelos het nie en moes hom altyd aanraak, maar hy het gesê dis oukei as sy oom Chris by hom gaan sit. Hy het geglimlag en ek het die badkamerdeur toegemaak.”
Scully sê volgens Chris [haar broer] het Nolan sy oë toegemaak en in ŉ diep slaap verval die oomblik toe sy die badkamerdeur agter haarself toegetrek het.
“Toe ek uit die badkamer kom, het my gesin my met trane in hul oë aangekyk. Hy was toe besig om te sterf. Later sou ons uitvind sy regterlong het ingegee en veroorsaak dat sy asemhaling uiters moeisaam geword het. Ek het in die bed saam met hom gaan klim, hom aangeraak en toe gebeur ŉ wonderwerk: Hy het sy oë oopgemaak, geglimlag en gesê: ‘Ek is lief vir jou, mamma’. Hy is daarna dood terwyl ek vir hom ‘You Are my Sunshine’ gesing het.
“My seun het soos ŉ held gesterf. Sy storie het mense reg oor die wêreld aangeraak en aangemoedig om mekaar lief te hê. Hy was ŉ vegter tot die laaste oomblik. Hy het sy familie en elkeen van sy vriende liefgehad. Soms kyk ek na wat hy in vier jaar op aarde bereik het, en ek kan nie help om te dink aan hoeveel meer hy sou kon vermag het as hy langer vir ons geleen was nie. Vandag is ek steeds bang om te stort omdat my kosbaarste besitting daardie dag in die stort van my weggevat is, maar eendag is ons weer by mekaar.”
Die gesin het intussen ŉ veldtog op die skarefinansierings-webwerf GoFundMe begin om geld in te samel vir gesinne wat geraak word deur kinders met seldsame soorte kanker.
Nolan (Foto: Facebook)
So so jammer oor jul verlies. Kan my nie indink die smart en pyn van ‘n kind se afsterwe nie. Sterkte vir jul pad vorentoe.
Mamma mag elke traantjie van verlange en seer jou hart vul met al die goeie herinneringe saam. Dit kan nie maklik wees nie.
Baie jamer om te hoor van jou seuntjie . Dus hartseer maar eendag sal jy hom weer sien ,hy is op n veilige plekkie by liewe Jesus , dink aan julle met die tyd dit gaan nooit weg nie maar hy sal altyd in jou hartjie wees . Xx
O, hoe rol die trane nou ek voel daai mamma se pyn eintlik want dis soooo hartseer ek dink aan haar